હવે સાહેબ જો પોતાના જ્ઞાનને આધુનિક વિજ્ઞાનથી મહાભારત અને રામાયણ કાળ સુધી વિસ્તારી શકતાં હોય તો પછી તેમનું મંત્રીમંડળ અને ભક્તોનું ઝૂંડ કેવી રીતે પાછળ રહી જાય? શરૂઆત એવા વ્યક્તિથી થઈ હતી જેમને ભારતના બુદ્ધિશાળી લોકો બહુ માન-સન્માનથી જોતા હતા. દેશના હ્યુમન રિસોર્સ ડેવલપમેન્ટ મિનિસ્ટર સત્યપાલ સિંઘે ડાર્વિનના ઉત્ક્રાંતિવાદને વાહિયાત ગણાવ્યો હતો અને એવો સવાલ કર્યો હતો કે કોણે વાનરને માણસમાં પરિવર્તિત થયેલો જોયો છે? સિંઘ સાહેબ આટલેથી અટક્યા નહોતા, તેમણે વાટેલા ભગાનું લિસ્ટ બહુ લાંબું છે. રાજકારણમાં જોડાતા પહેલા મુંબઈના પોલીસ કમિશનર રહી ચૂકેલા આ મહાનુભાવ IPS થયા તે પહેલા કેમિસ્ટ્રીમાં અનુસ્નાતક થઈ ચુક્યા છે. પાછળથી તેમણે ઓસ્ટ્રેલિયામાંથી MBA અને પબ્લિક એડમિનના અભ્યાસક્રમો પણ કર્યા છે. સિંઘ સાહેબે ડાર્વિન પ્રત્યેનું તેમનું આ જ્ઞાન કયા કારણોસર પ્રગટ કર્યું તે કોઈને ખબર નથી, પણ એ વાત ચોક્કસ છે કે જગતભરમાં સિંઘ સાહેબ અને ‘ન્યુ ઇન્ડિયા'ને પ્રમોટ કરનારી મોદી સરકારની ફજેતી અનેક સીમાચિન્હો સ્થાપી ચૂકી હતી.